**Ministru kabineta noteikumu projekta "Tiesiskās aizsardzības procesa uzraugošās personas un maksātnespējas procesa administratora lietvedības noteikumi" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Maksātnespējas likuma 12.6 panta otrā daļa, 12.7 panta ceturtā daļa, 26. panta septītā daļa, 26.1 panta ceturtā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Līdz šim rakstveidā pieprasot maksātnespējas procesa administratoram (turpmāk - administrators) iesniegt dokumentus, kas attiecas uz konkrēta tiesiskās aizsardzības procesa juridiskās personas maksātnespējas procesa vai fiziskās personas maksātnespējas procesa (turpmāk abi kopā – maksātnespējas process) norisi, bieži tika saņemta atbilde, ka konkrēto dokumentu administratoram nav, vai arī šie dokumenti tika saņemti novēloti. Tāpat no administratoriem, kuri reizē ir arī zvērināti advokāti, tika saņemta atbilde, ka pieprasītos dokumentus viņš nav tiesīgs uzrādīt Maksātnespējas administrācijai, jo tie ir reģistrēti viņa kā zvērināta advokāta lietvedībā un tie ir konfidenciāli. Līdz ar to Maksātnespējas administrācijai nebija iespējams savlaicīgi reaģēt uz informāciju par iespējamo normatīvo aktu pārkāpumu. Tāpat līdz šim tika konstatēti gadījumi, kad administrators konkrētu dokumentu, kas apliecina ar profesionālo darbību saistītās maksājuma saistības (piemēram, rēķins par pasta pakalpojumiem, u.c.), pievienoja vairākiem tā lietvedībā esošiem tiesiskās aizsardzības procesiem un maksātnespējas procesiem, tādējādi šīs maksājuma saistības pilnā apmērā attiecinot uz katru no iepriekš minētajiem procesiem. Šādas situācijas bija iespējamas, jo normatīvajā regulējumā, kas nosaka administratora darbību, nebija noteikts administratora pienākums kārtot lietvedību, proti, administratoram nebija pienākuma uzskaitīt un reģistrēt tā lietvedībā esošos dokumentus, kārtot tos lietās un sastādīt lietā esošo dokumentu sarakstus.  Līdz ar to, lai novērstu iepriekš minētās situācijas, ar likumu "Grozījumi Maksātnespējas likumā", kas stājās spēkā 2017. gada 6. janvārī (turpmāk - grozījumi), Maksātnespējas likuma 26. panta sestajā daļā ir noteikts, ka administrators savā prakses vai parādnieka atrašanās vietā kārto juridiskās personas maksātnespējas procesa un fiziskās personas maksātnespējas procesa lietu, kurā iekļauj visu ar juridiskās personas maksātnespējas procesu un fiziskās personas maksātnespējas procesu saistīto informāciju un dokumentus, kā arī sastāda attiecīgā procesa lietā esošo dokumentu sarakstu. Tāpat ar grozījumiem maksātnespējas likuma 26.1 panta pirmajā daļā noteikts, ka administrators savā prakses vietā kārto savu lietvedību, kā arī to ieņēmumu un izdevumu uzskaiti, kuri radušies, veicot administratora amata pienākumus.  Ar grozījumiem tika paplašināts to subjektu loks, kuri tiesīgi uzraudzīt tiesiskās aizsardzības procesu. Proti, tika noteikts, ka tiesiskās aizsardzības procesu drīkst uzraudzīt ne tikai administrators, bet jebkura fiziskā persona, kura atbilst Maksātnespējas likuma 12.3 panta prasībām, tas ir, tiesiskās aizsardzības procesa uzraugošā persona (turpmāk – uzraugošā persona). Analoģiski administratoram uzliktajam pienākumam kārtot lietvedību, ar grozījumiem Maksātnespējas likuma 12.6 panta pirmajā daļā likumdevējs noteica, ka uzraugošā persona savā prakses vietā kārto tiesiskās aizsardzības procesa lietu, kurā iekļauj visu ar attiecīgo procesu saistīto informāciju un dokumentus, sastādot šā procesa lietā esošo dokumentu sarakstu, un 12.7 pirmajā daļā noteica, ka uzraugošā persona savā prakses vietā kārto savu lietvedību, kā arī to ieņēmumu un izdevumu uzskaiti, kuri radušies, veicot tiesiskās aizsardzības procesa uzraugošās personas amata pienākumus.  Maksātnespējas likuma 12.6 panta otrajā daļā un 26. panta septītajā daļā noteikts, ka tiesiskās aizsardzības procesa, kā arī juridiskās personas maksātnespējas procesa un fiziskās personas maksātnespējas procesa lietas vešanas kārtību nosaka Ministru kabinets. Maksātnespējas likuma 12.7 panta ceturtajā daļā un 26.1 panta ceturtajā daļā noteikts, ka uzraugošās personas un administratora lietu nomenklatūru, glabāšanas termiņus, kā arī lietvedības uzskaites kārtību nosaka Ministru kabinets. Ņemot vērā norādīto Maksātnespējas likumā ietverto deleģējumu, ir sagatavots Ministru kabineta noteikumu projekts "Tiesiskās aizsardzības procesa uzraugošās personas un maksātnespējas procesa administratora lietvedības noteikumi" (turpmāk - projekts).  Projekta mērķis ir novērst iepriekš minēto situāciju rašanos nākotnē, kad administrators aizbildinās ar dokumentu neesamību vai to konfidencialitāti, tādējādi kavējot efektīvu tiesiskās aizsardzības procesa un maksātnespējas procesa norisi un uzraudzību. Tāpat mērķis ir novērst situācijas, kad administratori nepamatoti palielina tiesiskās aizsardzības procesu un maksātnespējas procesu izmaksas, vienu maksājuma saistību dokumentu pievienojot vairākām tiesiskās aizsardzības procesa vai maksātnespējas procesa lietām, un konkrētās izmaksas pilnā mērā attiecinot uz katru no šiem procesiem.  Ar grozījumiem Maksātnespējas likuma 174.2 panta devītajā daļā Maksātnespējas administrācijai ir piešķirtas tiesības ierasties uzraugošās personas un administratora prakses vietā un pārbaudīt ar tā lietvedībā esošajiem tiesiskās aizsardzības procesiem un maksātnespējas procesiem saistītos dokumentus. Šādas tiesības Maksātnespējas administrācijai paredzētas, jo, īstenojot uzraudzības funkciju, ļoti svarīgi nodrošināt operatīvu pieeju informācijai par tiesiskās aizsardzības procesa un maksātnespējas procesa norisi. Līdz ar to, lai Maksātnespējas administrācija efektīvi varētu īstenot tai piešķirtās tiesības, ir būtiski, lai uzraugošās personas un administratora lietvedībā esošie dokumenti ir reģistrēti un sakārtoti noteiktā kārtībā, tos ir iespējams atlasīt pēc noteiktiem kritērijiem un par tiem iespējams iegūt izsmeļošu informāciju.  Lai sasniegtu mērķi, noteikumu projektā noteikts, ka uzraugošās personas un administratori kārto divas atsevišķas lietvedības – pirmkārt, tiesiskās aizsardzības procesu un maksātnespējas procesu lietu lietvedību, otrkārt, to dokumentu, kas neattiecas uz konkrētiem procesiem, lietvedību.  1. Noteikumu projektā ir noteikts, ka katram tiesiskās aizsardzības procesam un maksātnespējas procesam tiek veidota atsevišķa lieta. Visi dokumenti, kas attiecas uz konkrētu tiesiskās aizsardzības procesu, juridiskās personas maksātnespējas procesu vai fiziskās personas maksātnespējas procesu, tiek kārtoti atsevišķā mapē hronoloģiskā secībā. Mapes vāku noformē, norādot tiesiskās aizsardzības procesa, juridiskās personas maksātnespējas procesa vai fiziskās personas maksātnespējas procesa lietas nosaukumu (tiesiskās aizsardzības procesa un juridiskās personas maksātnespējas procesa lietām – parādnieka nosaukums, reģistrācijas numurs un procesa veids, fiziskās personas maksātnespējas procesa lietām – parādnieka vārds, uzvārds un procesa veids), sējumu, gadu un glabāšanas termiņu. Lai nodrošinātu dokumentu uzskaiti, administrators un uzraugošā persona elektroniski veido šādus dokumentu sarakstus – saņemtie dokumenti, nosūtītie dokumenti, pārējie dokumenti. Tāpat, lai nodrošinātu lietvedībā esošo lietu uzskaiti, uzraugošā persona un administrators ved lietu sarakstu.  Tiesiskās aizsardzības procesa, juridiskās personas maksātnespējas procesa un fiziskās personas maksātnespējas procesa lieta var saturēt dokumentus dažādās formās (piemēram, papīra formas dokuments, elektroniskais dokumentus). Vienā tiesiskās aizsardzības procesa vai maksātnespējas procesa lietā esošus papīra formas dokumentus un elektroniskos dokumentus numurē vienotā secībā pēc kārtas. Elektroniskos dokumentus glabā elektroniskajās mapēs, kuru nosaukumus noformē, norādot tiesiskās aizsardzības procesa vai maksātnespējas procesa lietas nosaukumu. Ja dokuments ir elektroniskā formā, dokumentu sarakstā izdara attiecīgu ierakstu.  Tiesiskās aizsardzības procesa un maksātnespējas procesa lietas kārto līdz brīdim, kamēr attiecīgais process ar tiesas nolēmumu tiek pabeigts vai izbeigts. Ja uzraugošā persona vai administrators tiek atcelts no konkrētā tiesiskās aizsardzības procesa vai maksātnespējas procesa, viņš kārto attiecīgo tiesiskās aizsardzības procesa vai maksātnespējas procesa lietu līdz brīdim, kamēr tiek iecelta jauna uzraugošā persona vai administrators. Jaunais administrators uzsāk vest jaunu attiecīgā tiesiskās aizsardzības procesa vai maksātnespējas procesa lietvedību.  2. Dokumentus, kas neattiecas uz konkrētiem procesiem, kārto šādās lietās – saņemto dokumentu lietā; nosūtīto dokumentu lietā; pārējo dokumentu lietā.  3. Tāpat noteikumu projektā ir noteikts dokumentu glabāšanas termiņš. Proti, visas lietas, izņemot tos lietā esošos dokumentus, kas saskaņā ar Maksātnespējas likumu ir nododami glabāšanā valsts arhīvam, glabā desmit gadus pēc lietas pabeigšanas dienas, ja citos normatīvajos aktos nav noteikts garāks dokumentu glabāšanas termiņš. Šāds termiņš noteikts, ņemot vērā to, ka civiltiesiskajās attiecībās noilgums iestājas pēc desmit gadiem. Tomēr tiek paredzēts, ka uzraugošajai personai un administratoram nepieciešams izvērtēt, vai citi spēkā esošie normatīvie akti atsevišķām dokumentu kategorijām nenosaka garāku glabāšanas termiņu. |
| 3. | Projekta izstrādē iesaistītās institūcijas | Tieslietu ministrija (Maksātnespējas administrācija). |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ir attiecināms uz šādām mērķa grupām:  1) uzraugošās personas – skaits nav prognozējams, saskaņā ar maksātnespējas reģistra datiem 2016. gadā tika ierosināti 145 tiesiskās aizsardzības procesi;  2) administratori – 2017. gada 18. maijā maksātnespējas reģistrā bija reģistrēti 305 administratori;  3) parādnieki tiesiskās aizsardzības procesā un maksātnespējas procesā – skaits nav prognozējams, saskaņā ar maksātnespējas reģistra datiem 2017. gada 1. ceturksnī ir 6575 aktīvi tiesiskās aizsardzības procesi un maksātnespējas procesi. |
| 2. | Tiesiskā regulējuma ietekme uz tautsaimniecību un administratīvo slogu | Projektam ir pozitīva ietekme uz tautsaimniecības vidi, jo, ievērojot projektā noteiktās prasības, tiks veicināta efektīva tiesiskās aizsardzības procesa un maksātnespējas procesa norise, kā arī tiks veicināta uzraugošās personas un administratora darbības caurskatāmība.  Pienākums uzraugošajām personām un administratoriem, sākot ar 2017. gada 1. jūliju, kārtot lietvedību ir noteikts Maksātnespējas likumā, līdz ar to administratīvā sloga palielinājums, kas saistīts ar lietvedības kārtošanu, izriet no likuma.  Ar projektu tiek noteikta kārtība, kādā lietvedībā esošie dokumenti reģistrējami, kārtojami un glabājami. Administratīvo slogu palielina apstāklis, ka uzraugošajām personām un administratoriem būs pienākums lietvedībā esošos dokumentus glabāt noteiktu laiku. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts 2017. gada 19. maijā nosūtīts saskaņošanai Tieslietu ministrijas pastāvīgajai darba grupai Maksātnespējas regulējuma pilnveidošanai un Finanšu ministrijai, un lūgts priekšlikumus sniegt nedēļas laikā. Finanšu ministrija projektu saskaņojusi bez priekšlikumiem un iebildumiem. Priekšlikumi vai iebildumi no Tieslietu ministrijas pastāvīgās darba grupas Maksātnespējas regulējuma pilnveidošanai locekļiem līdz 2017. gada 25. maija plkst. 15:00 nav saņemti. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav |

Anotācijas III, IV, V un VII sadaļa – projekts šīs jomas neskar.

Iesniedzējs:

tieslietu ministrs Dzintars Rasnačs

A.Gabuža, 67099124

Agnese.Gabuza@mna.gov.lv